กรมการค้าต่างประเทศ เพิ่มสินค้าผลไม้ 9 รายการ ในบัญชีรายการสินค้าเฝ้าระวัง ป้องกันเพื่อนบ้านแอบอ้างเป็นผลไม้ไทยส่งออกไปจีน
นายกีรติ รัชโน อธิบดีกรมการค้าต่างประเทศ เปิดเผยว่า กรมฯ ได้รับแจ้งข่าวจากกรมการค้าภายใน ว่ามีการนำตู้คอนเทนเนอร์เปล่า หรือบรรทุกสินค้าผลไม้ไม่เต็มตู้ออกไปบรรจุผลไม้ของประเทศเพื่อนบ้านแล้วส่งออกไปจีนโดยใช้หนังสือรับรองถิ่นกำเนิดสินค้า Form E เพื่อขอรับสิทธิพิเศษทางภาษีศุลกากรซึ่งการกระทำดังกล่าวนั้น เข้าข่ายการแอบอ้างถิ่นกำเนิดสินค้าโดยใช้ไทยเป็นฐานการปลอมแปลงถิ่นกำเนิด ส่งผลต่อภาพลักษณ์และชื่อเสียงของผลไม้ไทย เพื่อป้องกันการสวมสิทธิผลไม้ไทยและป้องกันการแอบอ้างถิ่นกำเนิด กรมฯ จึงได้ดำเนินการเพิ่มสินค้าผลไม้อีก 9 รายการ  ได้แก่ ลำไยสด มะพร้าว ขนุน น้อยหน่า สับปะรด มะม่วง กล้วย ชมพู่ และเงาะ ในบัญชีรายการสินค้าเฝ้าระวัง (Watch-List) ซึ่งจะทำให้ขั้นตอนในการพิจารณาออกหนังสือรับรองฯ Form E เข้มงวดและรัดกุมยิ่งขึ้น รวมถึงได้กำหนดแนวปฏิบัติในการออกหนังสือรับรองฯ Form E สำหรับสินค้าผลไม้ 9 รายการดังกล่าว และมังคุดสด ทุเรียนสดทุเรียนแช่แข็ง ส้มโอสดหรือแห้ง ที่อยู่ในบัญชีรายการสินค้าเฝ้าระวังก่อนหน้านี้โดยให้ผู้ยื่นขอหนังสือรับรองฯ Form E ต้องระบุข้อมูลเพิ่มเติม ทั้งการข้อความยืนยันแหล่งที่มาของสินค้าในประเทศที่ขอรับหนังสือรับรองฯ วันที่ส่งออกด่านที่ส่งออกของไทย ประเภทยานพาหนะและชื่อยานพาหนะ นอกจากนี้ ต้องแนบเอกสารเพิ่มเติมทั้งนี้ ให้เริ่มใช้แนวปฏิบัติดังกล่าว ตั้งแต่วันที่ 9 เมษายน2564 เป็นต้นไปอธิบดีกรมการค้าต่างประเทศ กล่าวเพิ่มเติมว่า ที่ผ่านมา กรมฯ ได้จับตาเฝ้าระวังสถานการณ์การสวมสิทธิผลไม้ไทยที่ส่งออกไปจีนในภาพรวมอย่างต่อเนื่อง โดยได้กำหนดให้สินค้าผลไม้จำนวน 3 รายการได้แก่ มังคุดสด ทุเรียนสดและแช่แข็ง และส้มโอสดหรือแห้ง อยู่ในบัญชีรายการสินค้าเฝ้าระวัง (Watch-List) ซึ่งทำให้ขั้นตอนในการพิจารณาออกหนังสือรับรองฯเข้มงวดและรัดกุมยิ่งขึ้น  จากสถิติการออกหนังสือรับรองฯ Form E สำหรับสินค้าผลไม้ ภายใต้พิกัดศุลกากรในปี 2563 พบว่ามีจำนวน 79,699 ฉบับ น้ำหนักสุทธิรวม 1,525,939 ตัน โดยมีสินค้าผลไม้ที่มีการออกหนังสือรับรองฯ Form E ทั้งสิ้น 12 ชนิด ได้แก่ทุเรียน ลำไย มะพร้าว มังคุด ขนุน น้อยหน่า ส้มโอ สับปะรด มะม่วง กล้วยชมพู่ และเงาะ อย่างไรก็ดี การดำเนินการตามแนวปฏิบัติในการออกหนังสือรับรองฯ ดังกล่าว เป็นการดำเนินงานเชิงรุกในการป้องกันการสวมสิทธิและการแอบอ้างถิ่นกำเนิดสินค้าผลไม้เพื่อให้ประเทศไทยได้รับความเชื่อถือและความมั่นใจจากประเทศคู่ค้าว่า ผลไม้ที่ส่งออกจากไทยเป็นผลไม้ที่มีถิ่นกำเนิดไทยจริง อีกทั้งยังช่วยรักษาความเชื่อมั่นในมาตรฐานภาพลักษณ์และชื่อเสียงของผลไม้ไทยในตลาดโลกอีกด้วย